255 Obliuio, obliuisti

Aliqua debent tradi obliuioni utpote iniurie, aliqua non utpote beneficia. De primo, Gen. 50[:17]: Dixit Iacob Joseph filio suo, *Obsecro* te *ut obliuiscaris sceleris fratrum tuorum*. Vnde Augustinus, *Epistola* quinta, narrat de Julio Cesare quod numquam aliquid est oblitus nisi iniurias. Vnde Dominus, Leu. 19[:18]: *Non* querat *vlcionem nec memor eris iniurie ciuium tuorum. Diliges amicum. Ego Dominus*.

De secundo, Seneca, libro 3, *De beneficiis*, ingratissimus est qui beneficia accepta oblitus est. Talis fuit pincerna Pharonis, Gen. 40[:23]: Qui *succedentibus prosperis oblitus est interpretis sui*, scilicet, Joseph. Nam frequenter prosperitas est causa obliuionis, sicut patet de coruo quem emisit Noe de archa, qui inueniens cadauer tanquam sibi prosperum, oblitus est redire [Gen. 8:6-7].

¶ Figura ad hoc, Gen. 41[:51-53]: Manasses, qui interpretur obliuio, subsequitur Effraim, qui interpretur frugifer, id est, abundancia.

Item, gallina in autumpno inueniens vbique abundancia obliuiscitur redire ad dominam suam vocantem, qui eam pascit in hieme, Osee 13[:6]: *Adimpleti et saturati sunt* elongauerunt *cor suum et obliti sunt mei.*

¶ Quando persona aliqua est eleuata ad locum eminentem que sub ipso sunt parua videntur, sic est de homine cuius cor est eleuantum per superbiam, Gregorius, 27 *Moralium*, dicit ideo homo moriendo iuste redit in terram quia oblitus est se esse de terra. Legitur in *Uitis Patrum*,quod tria sunt arma Sathane scilicet, obliuio, necligencia, concupiscencia. Obliuio est mater necligencie. De necgligencia vero oritur concupiscencia, de concupiscencia corruit homo. Vnde dicit Augustinus in *Regula clericorum*, ne per obliuionem aliquid necligatum.